paragraph_text: Vrlo često je ITP asimptomatska bolest, dok su najčešći simptomi krvarenje u kožu (petehija, purpura) ili sluznicu, krvarenja iz nosa ili zubnog mesa, menoragija, a može doći i do krvarenja u mozak ili krvarenja u probavnom sustavu. ITP karakterizira sklonost krvarenju uz smanjenje broja trombocita bez ostalih poremećaja, te se do dijagnoze dolazi isključivanjem ostalih uzroka takvog stanja koja su znatno češća, a posljedica su neke druge bolesti (npr. leukemija, liječenje heparinom, ciroza jetre, HIV).